РЕПУБЛКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/247-14

04. септембар 2014. године

Б е о г р а д

З А П И С Н И К

11. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 4. СЕПТЕМБРА 2014. ГОДИНЕ

 Седница је почела у 12.00 часова.

 Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Јовица Јевтић, Драган Јовановић, Зоран Милекић, др Владимир Орлић, Катарина Ракић, Сузана Спасојевић, и Вучета Тошковић.

 Седници нису присуствовали чланови Одбора: Бранка Бошњак, Милан Ковачевић, Јован Марковић, Саша Мирковић, Мујо Муковић, Александар Сенић и Горан Ћирић, нити њихови заменици.

 Седници су присуствовали из Министарства трговине, туризма и телекомуникација Марија Вучинић, начелник Одељења за поштански саобраћај и надзор и из Министарства грађевинарства, саобраћаја и инфраструктуре Миодраг Поледица и Дејан Трифуновић државни секретари.

 Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Предлога закона о потврђивању аката Светског поштанског савеза, који је поднела Влада ( број 335-2330/14 од 11. јула 2014. године);
2. Разматрање Предлога закона о потврђивању Споразума између Владе Републике Србије и Владе Републике Италије о узајамном регулисању међународног друмског превоза путника и ствари, који је поднела Влада (број 344-2360/14 од 14. јула 2014. године);
3. Разматрање Предлога закона о потврђивању Споразума између Владе Републике Србије и Владе Савезне Републике Немачке о превозу путника и ствари у међународном друмском саобраћају, који је поднела Влада (број 344-2426/14 од 18. јула 2014. године);
4. Разно

Прва тачка дневног реда - **Разматрање Предлога закона о потврђивању аката Светског поштанског савеза, који је поднела Влада**

 У уводном излагању Марија Вучинић, начелник Одељења за поштански саобраћај и надзор у Министарству трговине, туризма и телекомуникација, образложила је разлоге за доношење овог закона. Предлог закона односи се на акта која су усвојена на 25. конгресу Светског поштанског савеза који је одржан од 25. септембра до 15. октобра 2012. године у Дохи. Основна функција Светског поштанског савеза је успостављање и унапређење мултилатералне сарадње и остваривање успешног функционисања међу-поштанског саобраћаја. Врховни орган Светског поштанског савеза је Конгрес. Конгрес има и законодавну и регулаторну функцију. На последњем заседању донет је општи правилник Светског поштанског савеза, Светска поштанска конвенција, завршни протокол и аранжман о поштанско-финансијским услугама. Основни циљ, који се жели постићи доношењем овог закона, је испуњавање међународних обавеза, које проистичу из чланства Републике Србије у Светском поштанском савезу. Што се тиче самог Закона он ће имати утицаја првенствено на јавног поштанског оператора, а имајући у виду да Закон прецизно регулише обављање међународног поштанског саобраћаја, такође, и на кориснике поштанских услуга, јер ће се осигурати право грађана Републике Србије на универзалну поштанску услугу. Дакле, оно што нам овај закон доноси је сет поштанских услуга на целокупној територији Републике Србије по приступачним ценама без дискриминације.

Након уводног излагања председник Одбора је на основу члана 170. Пословника Народне скупштине отворио јединствени претрес о овом предлогу закона.

С обзиром да није било пријављених за дискусију Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању аката Светског поштанског савеза.

За известиоца Одбора на седници Народне скупштине одређена је Катарина Ракић, заменик председника Одбора.

Друга тачка дневног реда - **Разматрање Предлога закона о потврђивању Споразума између Владе Републике Србије и Владе Републике Италије о узајамном регулисању међународног друмског превоза путника и ствари, који је поднела Влада**

 Дејан Трифуновић, државни секретар у Министарства грађевинарства, саобраћаја и инфраструктуре, је обједињено образложио разлоге за доношење Закона о потврђивању Споразума између Владе Републике Србије и Владе Републике Италије о узајамном регулисању међународног друмског превоза путника и ствари, као и Закона о потврђивању Споразума између Владе Републике Србије и Владе Савезне Републике Немачке о превозу путника и ствари у међународном друмском саобраћају (2. и 3. тачка дневног реда). Истакнуто је да су у питању Немачка и Италија, две земље, са којима имамо значајну трговинску размену која се одвија друмским превозом. Када је у питању Савезна Република Немачка важно је указати на две ствари: прва је одредба о регистрацији на којој је немачка страна инсистирала. То је нужна регистрација код секретаријата УН-а у складу са чланом 102. Повеље УН-а, што није било уобичајено до сада, а друга, врло практична ствар је питање ангажовања подуговарача. То је, такође, имплементирано овим споразумом који додатно треба да подржи наша регулатива – у процедури је израда Закона о превозу ствари и путника.

Италија је, такође, изузетно важна за нашу земљу када је реч о превозу путника и ствари, а овај споразум уноси додатне мере либерализације. Споразум, који је потписан 15. октобра 2013.године, уводи ново тело тј. Комисију која ће координирати процес превоза и имати могућност одлучивања о врстама превоза, који могу бити либерализовани, као и могућност да договори размену појединачних дозвола за обављање превоза из трећих земаља, што до сада није био случај.

На крају излагања је истакнуто да су оба ова споразума плод преговора и да су с обзиром на значај ових тржишта за нас јако важни.

У наставку седнице председник Одбора је, на основу члана 170. Пословника Народне скупштине, отворио јединствен претрес о Предлога закона о потврђивању Споразума између Владе Републике Србије и Владе Републике Италије о узајамном регулисању међународног друмског превоза путника и ствари.

С обзиром да није било пријављених за дискусију Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Италије о узајамном регулисању међународног друмског превоза путника и ствари.

За известиоца Одбора на седници Народне скупштине одређена је Катарина Ракић, заменик председника Одбора.

Трећа тачка дневног реда - **Разматрање Предлога закона о потврђивању Споразума** **између Владе Републике Србије и Владе Савезне Републике Немачке о превозу путника и ствари у међународном друмском саобраћају, који је поднела Влада**

Имајући у виду да је у уводном излагању Дејана Трифуновића, државног секретара у Министарству грађевинарства, саобраћаја и инфраструктуре, поводом предходне тачке дневног реда образложено подношење и овог предлога закона председник Одбора је, на основу члана 170. Пословника Народне скупштине, отворио јединствен претрес.

С обзиром да није било пријављених за дискусију Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Савезне Републике Немачке о превозу путника и ствари у међународном друмском саобраћају.

За известиоца Одбора на седници Народне скупштине одређена је Катарина Ракић, заменик председника Одбора.

Четврта тачка – **Р а з н о**

Под тачком Разно председник Одбора је:

- информисао чланове Одбора да су сви позвани на јавну дебату „Трансатланско трговинско и инвестиционо партнерство и процес проширења ЕУ: шта могу да очекују земље кандидати и потенцијални кандидати?“, коју у петак 12 септембра 2014. године организује Европски покрет у Србији и Међународни европски покрет у сарадњи са Балканским фондом за демократију, и

- обавестио присутне да ће се на наредној седници Одбора разматрати Извештај о раду Министарства грађевинарства, саобраћаја и инфраструктуре за период мај-јул 2014. године.

Народни посланик Драган Јовановић је представницима Министарства грађевинарства, саобраћаја и инфраструктуре поставио два питања на која је затражио писмени одговор. Прво питање се односило на разлоге кашњења најављених ратификација споразума у вези кредита Европске и Светске банке за путну мрежу, а друго на могућност повећања броја дозвола неопходним за камионе-хладњаче којима се извози воће у Русију.

Народни посланик Вучета Тошковић је поставио питање зашто је затворен мост на Бешкој и до када ће то трајати. Истовремено је подржао иницијативу да се повећа број дозвола за извоз воћа и поврћа у Русију.

Представник Министарства је усмено одговорио на питање, народног посланика Драгана Јовановића, које се односило на могућност повећања броја дозвола за извоз и објаснио да се ради на повећању броја дозвола, да су преговори са Русијом у току, уз напомену да је тако рађено и кад су биле у питању дозволе за Чешку и Италију. Истовремено је информисао присутне да је с тим у вези написано и Упутство са јасним критеријумима.

У дискусији су учествовали народни посланици: Драган Јовановић, Вучета Тошковић и Зоран Бојанић.

На седници је вођен тонски запис.

Седница је закључена у 12.40 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић